Dagen i dag har været store-byggedag i Tranum. På initiativ fra KFUM-spejderne i området er en ny spejderhytte blevet opført, og det er de lokale borgere, der har hjulpet til med at bygge hytten. - Det er vigtigt, hvis små samfund som her i Tranum skal have en chance for at overleve, så skal vi alle støtte og bidrage. Vi skal ikke bare læne os tilbage og regne med, at der er andre, der kommer og bygger en hytte for os, vi skal selv bidrage, siger Kim Levisen, der er tropsleder for Tranum Spejdergruppe. Tranum har fået alle byggematerialer sponsoreret af Jem & Fix, som i samarbejde med KFUM-spejderne støtter op om byggeprojekter i lokalsamfundene. Samler byen Spejderhytten skal ikke kun bruges af spejderne, men fungere som multihus for hele byen. - Jeg tænker, at der er rigtig mange, der kan få glæde af huset her. Det ligger lige ved skolen, så eleverne kan måske få lov til at tage noget af undervisningen herud. Derudover er det også tæt på campingpladsen, siger Allan Beith, der er spejderleder i Tranum. Byggedagen byder på masser af byggearbejde, men der er også plads til hygge med lagkage, røde pølser og socialt samvær. - Det er med til at binde bånd på kryds og tværs. Nye folk, der er kommet til, har mulighed for at møde nogle af dem, der har boet her gennem længere tid, så jeg tror på, at det styrker, siger Allan Beith. Omtrent 50 borgere fra Tranum er mødt op for at bruge deres søndag på at hamre, save og bære tunge fliser, så multihuset kan blive færdigt. Tropsleder Kim Levisen er glad for støtten, og han tror også, at det betyder meget for sammenholdet i byen: - Det er jo for at sikre, at byen overlever og er sikret i fremtiden. Det er vigtigt at vise sammenholdet, og at vi hjælpes ad og gør nogle gode ting for byen, siger han.

Referat:
En spejderhytte har set dagens lys i Tranum, efter hele lokalområdet er gået sammen om at bygge den med hjælp fra Jem & Fix.